ไฟแนนเชียลไดเจสต์
TPC กำไรพุ่ง 21%
26 ต.ค. 2554

TPC กำไรพุ่ง 21%
บริษัท ไทยพลาสติกและเคมีภัณฑ์ (TPC) เปิดเผยถึงผลการดำเนินงานงวดไตรมาส 3 ปีนี้กำไรสุทธิ 539.34 ล้านบาท คิดเป็นกำไรหุ้นละ 0.62 บาท เพิ่มขึ้น 21.34% เทียบกับกำไรสุทธิ 444.45 ล้านบาท หรือ 0.51 บาทต่อหุ้น ในช่วงเดียวกันปีก่อน และรวม 9 เดือนแรกกำไรสุทธิ 1,818.35 ล้านบาท หรือ 2.08 บาทต่อหุ้น พุ่งขึ้น 54.82% จากระยะเดียวกันปีก่อนกำไรสุทธิ 1,174.46 ล้านบาทหรือ 1.34 บาทต่อหุ้น
KG965 ได้ฤกษ์ซื้อขายในตลาด 27 ต.ค.
ตลาดหลักทรัพย์ อนุญาตให้หน่วยลงทุนของกองทุนเปิดเค โกลด์ อีทีเอฟ (KG965) จำนวน 368,033,126 หน่วย ราคาพาร์ 24.15 บาทต่อหน่วย เข้าซื้อขายตั้งแต่วันที่ 27 ต.ค. 2554
สำหรับกองทุนนี้ มีนโยบายลงทุนในทองคำแท่งในประเทศโดยตรง ในอัตราส่วนโดยเฉลี่ยในรอบปีบัญชีไม่น้อยกว่า 80% ของมูลค่าทรัพย์สินของกองทุน และผลิตจากทองคำแท่งมีค่าความบริสุทธิ์ไม่ต่ำกว่า 99.5% เพื่อมาหลอมให้เป็นทองคำค่าความบริสุทธิ์ 96.5% โดยบริษัทหลักทรัพย์จัดการกองทุนกสิกรไทย มีบริษัท ฮั่วเซ่งเฮง โกลด์ ฟิวเจอร์ส บริษัท เอ็มทีเอส โกลด์ ฟิวเจอร์ และบริษัท ออสสิริส ฟิวเจอร์ส เป็นผู้ดูแลสภาพคล่อง
PSL คืนหนี้ก่อนกำหนด
บริษัท พรีเชียส ชิพปิ้ง (PSL) เปิดเผยว่า เมื่อวันที่ 21 ต.ค. 2554 บริษัทและบริษัทย่อยในประเทศสิงคโปร์ ได้ลงนามในบันทึกแก้ไขเพิ่มเติมฉบับที่ 2 ต่อท้ายสัญญาเงินกู้สำหรับเรือต่อใหม่ เพื่อชำระคืนเงินกู้ก่อนกำหนดที่ได้เบิกถอนไปแล้วจำนวน 11,999,998 เหรียญสหรัฐ ในวันที่ 25 ต.ค. 2554 สำหรับสัญญาสั่งต่อเรือใหม่ของตัวเรือหมายเลข 333 และยกเลิกวงเงินกู้ส่วนคงเหลือที่ยังไม่ได้เบิกถอนจำนวน 12 ล้านเหรียญสหรัฐสำหรับเรือลำดังกล่าว
CCPW1 เข้าเทรด 27 ต.ค.
ตลาดหลักทรัพย์กำหนดให้ใบสำคัญแสดงสิทธิที่จะซื้อหุ้นของบริษัท ผลิตภัณฑ์คอนกรีตชลบุรี (CCPW1) จำนวน 154,991,583 หน่วย เข้าซื้อขายวันที่ 27 ต.ค. 2554 
PTL ยันไม่กระทบแผ่นดินไหวตุรกี
บริษัท โพลีเพล็กซ์ (ประเทศไทย) หรือ PTL ชี้แจงว่า บริษัทย่อยของ PTL ในตุรกีไม่ได้รับผลกระทบจากเหตุแผ่นดินไหว ทั้งนี้บริษัทมีรายได้จากการขายในประเทศตุรกี 15% ของยอดขายทั้งหมด